AlexejDobrolubov/national_council_slovak_2010 huggingface dataset:
12. schôdza NR SR - 10. deň - A. dopoludnia
Dátum: 2024-05-02
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

54. Ďakujem veľmi pekne. Neviem teda, kedy som manažoval rezort, ale tak dobre. Ale aby som reagoval na pána Stachuru. Ja, ono to ide v tom duchu, čo som ja hovoril, že tu sú určité technické návrhy, ktoré niektoré sa môžeme na nich zhodnúť. Neskôr príde, aj už teda vieme, že nejaký pozmeňovací návrh o pediatrii, ale rieši tiež iba ordinačné hodiny na pohotovostiach, u detských pohotovostí, ale absolútne nedostávame odpoveď na to, ako zabezpečíme starostlivosť a v tých návrhoch pozmeňovacích to je aj napísané potom neskôr, ako zabezpečíme starostlivosť v bežných ambulanciách. Je tam napísané, že polku pediatrov máme v dôchodkovom veku. Vôbec tu nedostávame odpovede na veľké otázky a to je práve ten problém, čo tu my hovoríme. My sa vieme na technickej úrovni zhodnúť a povedať, že niečo je dobré. Ale táto technická úroveň, ktorú tu my riešime, to by nemalo prebiehať v parlamente. Toto by malo prebiehať v medzirezortnom pripomienkovom konaní, kde sa budeme baviť o tom, ako určiť tabuľky, ako majú byť nastavené hodiny a podobne. Tu v tomto parlamente by sme mali dostávať odpovede na veľké otázky. Ja keď si pozriem hocijaké prieskumy, už z 2018. tu mám otvorený prieskum, ktorý sme robili vtedy s Českou lekárskou komorou, alebo keď si pozerám prieskum sestier, čo im prekáža, ony tu naozaj hovoria o veľkých problémoch: šikana na pracovisku, neschopnosť na pracovisku, nemožnosť cirkulovať, žiadna praktická výučba, iba teoretická výučba, im chýba, im chýba množstvo veľkých vecí. A ja si myslím, že musíme si povedať akože naozaj úprimne tuto, že toto, čo tu teraz tlačíme v zrýchlenom konaní, absolútne neadresuje tie veľké problémy. Ja by som chcel počuť nejakú víziu, ako zmeníme to vzdelávanie koncepčne, kedy uvidíme niečo, komu sa chceme podobať? Čo sú tie veľké veci, čo tam chceme urobiť? My tu namiesto toho vedieme naozaj technickú debatu o tom, že či teda hodina hore-dole, či sa prihlási tam alebo onam, ale nevieme, ako vlastne stabilizujeme ten personál celkovo.
12. schôdza NR SR - 10. deň - A. dopoludnia
Dátum: 2024-05-02
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

48. Ďakujem. Ja budem teda primárne reagovať na kolegu Baláža. Nerozumiem niektorým poznámkam, napríklad o tom oportunizme, lebo ja som práve povedal, že my v Progresívnom Slovensku budeme v tomto konštruktívni, že práveže budeme vedieť podporiť niektoré tie veci, tie veci, ktoré si myslíme. Ale zároveň ten proces mi prekáža. Je dôležité spomenúť tú Slovenskú lekárnickú komoru, sú to síce dve slová, ale to nám poukazuje na to, že naozaj prebehol ani nie týždeň, odkedy sa tento zákon dostal do parlamentu, to znamená, ja sa pýtam, koľko je takých organizácií, ktoré môžu mať problém a neozvali sa, alebo náhodou prijmeme ten zákon a potom zistíme, že niečo sme tu naozaj prevalcovali, a potom budeme zase narýchlo opravovať niečo. Práve preto treba rešpektovať ten štandardný proces. A zároveň čo sa týka toho samotného skráteného legislatívneho konania. Ja, no, neprediskutovali sme to, pretože pani ministerka tu nebola na skrátené legislatívne konanie a nevysvetlila nám to. A zároveň videli sme to aj pri ostatných skrátených legislatívnych konaniach, ktoré sme mali v tomto parlamente, že ono je dôležité diskutovať o skrátenom legislatívnom konaní o tých dôvodoch a o obsahu spolu, pretože ten obsah určuje, že či môžeme ísť skráteným legislatívnym konaním. A teraz, keď sme v obsahovej debate, tak ja by som rád počul, ktorý z tých obsahov naozaj definuje ten proces, že prečo sa tu takto naháňame a prečo možno zistíme, aj ako sme videli pri tej Slovenskej lekárnickej komore, že niečo sme vynechali, zabudli alebo sa niekto nemohol ozvať a potom zase, potom sa dostávame do kolobehu. Niečo sa tu pokazí skráteným legislatívnym konaním, potom zase skráteným legislatívnym konaním to budeme musieť rýchlo opravovať. Tomuto by sme mali predchádzať.
12. schôdza NR SR - 8.deň - A. dopoludnia
Dátum: 2024-04-26
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

65. Ďakujem za reakcie. Ja teda pánovi Slyškovi odpoviem, kolegovi. Viete, sedíme na tých výboroch bežne a pani ministerka tam vždy posiela štátneho tajomníka. Toto bol prvý výbor, na ktorý prišla. A ja som ju zmeškal. Zmeškal som ju prakticky preto, pretože tento zákon, prosím pekne, bol doručený, pozvánka na ten výbor v stredu večer. Takýto zákon, ktorý obsahuje teda 40 strán tabuliek a 50 strán dokopy, sedem strán technikálií, nám večer v stredu pošlú z výboru pozvánku, že ráno o 8.30 hod rýchlo sa dostavte. No tak bol program, to ja neviem, či sa takto ako kebyže večer posielajú štandardne teda pozvánky na výbory, tak preto som sa nezúčastnil. Zároveň prečo sme sa včera nedostali? Otázka je, že áno, prečo sme sa včera nedostali k tomuto zákonu pani ministerky? No tak máte všetku moc v rukách v tomto parlamente. Vy ste sa rozhodli, že pôjdete v skrátenom legislatívnom konaní rokovať o medveďovi, potom pôjdete rokovať k iným zákonom, hore halabala si tu termínujete rôzne body. Máte vy v rukách to, že aby ste sa zladili už. Máte vládu, máte koalíciu, tuto v parlamente máte väčšinu. Čiže podľa mňa to nie je také zložité, dohodnúť sa s pani ministerkou a povedať, ako to robíte pri ostatných časoch. Tak, pani ministerka, keď idete na nejakú pracovnú cestu, tak možno vám natermínujeme bod na pondelok o 9.00 hod., zúčastnite sa. Toto sa vám stalo už druhýkrát za sebou. Toto sa stalo pri ochrane zdravia, keď ministerka neprišla, prepadol jej bod. Prepadol jej, teda resp. teraz neprepadol, lebo je tu pán minister športu, ktorý ju zaskakuje. Zároveň ja sa teda pýtam, že, že či vôbec tá pani ministerka ako keby, že keď nepracuje tu v parlamente, či pracuje na vláde. Ja som tu teraz videl, že ona ani, teda keďže nevie stavať nemocnice, tak to dala ministerstvu obrany. Tak teraz čo, všetko ideme outsourcovať na iné rezorty? Nebude chodiť do parlamentu? Aj na vláde outsourcujeme všetku zdravotnícku agendu iným rezortom? Čo sa tu bude ďalej diať? Máme tu nevyužité peniaze, ktoré pani ministerka od začiatku roka, sto... 180-190 mil. nevie využiť na oddlženie. Tak ja sa teda pýtam, že načo vlastne teda máme. Zrušíme to?
9. schôdza NR SR - 12. deň - A. dopoludnia
Dátum: 2024-02-20
Poslanec: Dvořák, Oskar (PS)
Druh vystúpenia: Vystúpenie v rozprave

24. Vážené kolegyne, vážení kolegovia, v súlade s § 73 ods. 1 zákona o rokovacom poriadku som bol určený Výborom Národnej rady pre zdravotníctvo za spravodajcu k návrhu uvedeného zákona, ktorý má tlač číslo 37. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovaní návrhu zákona v Národnej rade Slovenskej republiky v prvom čítaní. Pán predsedajúci, prosím, otvorte všeobecnú rozpravu. Blaha, Ľuboš, podpredseda NR SR 25. Otváram všeobecnú rozpravu. Do rozpravy som nedostal žiadnu písomnú prihlášku, pýtam sa, či sa chce niekto do rozpravy prihlásiť ústne. Nie je tomu tak, takže vyhlasujem všeobecnú rozpravu za skončenú. Chce sa k rozprave, asi pravdepodobne sa nebude chcieť vyjadriť ani navrhovateľ, ani spravodajca, keďže rozprava neprebehla. Prerušujem rokovanie o tomto bode programu. Nasledujúcim bodom programu je prvé čítanie o návrhu poslancov Jána Hargaša, Michala Trubana, Ivana Štefunka, Štefana Kišša a Dariny Luščíkovej na vydanie zákona, ktorým sa dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. Návrh zákona je uverejnený ako tlač 169, návrh na jeho pridelenie na prerokovanie výborom je v rozhodnutí č. 166. Dávam slovo poslancovi Jánovi Hargašovi, aby návrh zákona uviedol. (Rokovanie v prvom čítaní o návrhu poslancov Národnej rady Slovenskej republiky Jána Hargaša, Michala Trubana, Ivana Štefunka, Štefana Kišša a Dariny Luščíkovej na vydanie zákona, ktorým sa dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov , tlač 169.)
9. schôdza NR SR - 11. deň - A. dopoludnia
Dátum: 2024-02-16
Poslanec: Dvořák, Oskar (PS)
Druh vystúpenia: Vystúpenie v rozprave

215. Ja to, ja to využijem na tú, na tú len otázku, na odpoveď otázky, keďže už som nemal priestor. Je to samozrejmé, samozrejme, je to, tá otvorenosť toho návrhu dáva voľnosť aj interpretácie, pretože keby som robil ad absurdum príklady, tak niekto by žiadal termíny na urgentný príjem, tak to by nemohlo fungovať. Čiže zároveň predpokladá sa tam aj nejaká súčinnosť toho samotného poistenca aj tej poisťovne a tá poisťovňa, samozrejme, má nárok si to zadefinovať, si to vynucovať cez tie samotné zmluvy, keď, keď uzatvára zmluvy so samotnými poskytovateľmi. A zároveň druhý krok, samozrejme, v tomto zákone je to, ako sa to robilo napríklad pri reforme nemocníc, že sa dajú zadefinovať podzákonné normy, ktoré určujú už konkrétne nejaké nároky, pri ktorých špecializáciách to má zmysel a kde nie. Takže ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

209. Ďakujem veľmi pekne za tento príspevok. Súhlasím s tým, je to taká prvá lastovička, pretože aj to, čo si, Tomáš, ty spomínal, čo sú čakacie lehoty a objednávanie, sú to trošku dve separátne veci, pretože objednávanie vie fungovať aj bez tých čakacích lehôt. Ale áno, keby som, keby sme boli v exekutíve a mali by sme túto debatu, ktorú tu, zase ministerku tu, žiaľ, nevidím na túto debatu, tak by sa malo postupovať presne týmto spôsobom. Idem merať čakacie lehoty, idem si odmerať, kde to je najkom... najzložitejšie. Je rozdiel medzi špecializáciami, ale je rozdiel možno aj pri, aj v jednej špecializácii medzi praxami. Niekto môže mať väčšiu prax, niekto menšiu, niekto sa viac špecializuje na disperzarizáciu, niekto na prvovyšetrenia, niekto možno si to vie horšie manažovať, niekto lepšie. Čo tento návrh, v čom sa snaží urobiť takú tú, takú tú prvú lastovičku, je to, že necháva relatívne veľkú voľnosť tým poisťovniam aj poskytovateľom. Nemyslím si, že by to mal robiť štát, že by tlačil na tých samotných poskytovateľov, pretože tí poskytovatelia sú prakticky súkromní. On to nevie priamo implementovať, tiež by ich musel iba reguláciou naháňať. Tu priamu, ten priamy vplyv na tých poskytovateľov tých ambulantných najväčší má stále tá poisťovňa v súčasnosti. Samozrejme, sú tu nejaké pokusy, aby sme, si to spomenul, aby sme urobili nejaký objednávkový systém štátny, okej, v poriadku. Počul som, zaregistroval som to ja aj v minulosti, že ministerstvo sa snažilo, ale vnímam toto ako prvú lastovičku. Je to relatívne všeobecný návrh, ktorý necháva voľnosť tým samotným poisťovniam, aby si zadefinovali, ako to chcú urobiť. Necháva voľnosť aj tým samotným poskytovateľom. Nemusí každý fungovať v tom, aby si mal hneď informačný systém. Niekedy je aj lepšie to, keď niekto aspoň využíva nejaké objednávanie telefonické do zošita, je to stále lepšie v mnohých prípadoch, ako nerobiť žiadne objednávanie. Pretože je úlohou aj tých poisťovní, ale aj nás politikov, aj z toho samotného ministerstva vysvetliť tým samotným poskytovateľom, že je aj vo vašom záujme, aby ste tých pacientov lepšie manažovali a objednávali, ušetríte svoj čas a šetríte náklady, aby sa to neskomplikovalo, aby nečakali v tej čakárni každý deň. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

197. Ja budem veľmi stručný a chcem naozaj zdôrazniť to, čo som hovoril viackrát, že obsah toho vzdelávania sa nemení. Mení sa tá formálna väzba, kto je iba zamestnávateľom, čiže, čiže, tu, či je zamestnaný v ambulancii, alebo v nemocnici, ten lekár musí absolvovať rovnakú cestu tým systémom, aby sa dostal do tej ambulancie. Rozdiel, ja súhlasím s tým, že mala by tu byť diskusia o širšej reforme toho vzdelávania a túto diskusiu by mala viesť asi ministerka a mala by nám predstaviť nejaké, nejaké zákony. Zatiaľ žiadne zdravotnícke zákony okrem odkladu reformy som teda v parlamente nevidel, preto je zaujímavé, že opozícia tu sama so sebou diskutuje o tom, že ako by ministerstvo vlastne malo robiť širšiu reformu, a my tu robíme nejaké opatrenia za ne. A druhá vec, to, čo si hovoril aj o tých zahraničných prístupoch, že tam sú zamestnávatelia iba výhradne nemocnice, ale zároveň rozdiel medzi Slovenskom a zahraničím je ten, že oni majú oveľa viac motivačných prístupov a zároveň aj na fakultách už sa viac učia napríklad o tom, že čo je to napríklad práca v ambulancii, že tam oveľa viac majú tých ako kebyže spôsobov, ktoré ženú tých ľudí do tých ambulancií, ktoré, ktoré ich ako kebyže zvýhodňujú. Tuto na Slovensku nemáme nič. Tuto, tuto, tuto vlastne tým, že prvýkrát, že čo sa s nejakou prácou stretne lekár, aj teoreticky, aj prakticky, je iba v nemocnici. My zároveň nemáme nikoho, kto by mal záujem na to, vysvetliť tomu lekárovi, že naozaj choď do ambulancie, to nie je len medicína, to je aj podnikateľské riziko, to je aj to, že sa musíš aktívne starať, robiť nejakú prevenciu, aktívne pracovať komunitne s tou, s tou, s tým svojím kmeňom. Čiže ja čo hovorím, je, že to je podľa mňa vec pohľadu, že čo chceme ako kebyže ktorú, ktorú z tých pút chceme zvýhodňovať, zosilňovať. Ja si myslím, že v súčasnosti je nutné zosilňovať to puto na tú ambulanciu, pretože tam naozaj máme že tie najväčšie nedostatky v našom zdravotnom systéme podľa mňa. Ďakujem
9. schôdza NR SR - 11. deň - A. dopoludnia
Dátum: 2024-02-16
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

189. Ďakujem za podporu. Ja by som, ja by som chcel zdôrazniť a doplniť teda kolegu Szalaya v tom, a chcem to naozaj zdôrazniť, že to, že niekto bude teraz zamestnaný v ambulancii, že ho bude zamestnávať aj ambulancia, nielen nemocnica, zároveň tam zostáva tá možnosť, že môže byť zamestnaný v nemocnici, to neznamená, že my nejak meníme tú prax. Ten človek, aj keď bude zamestnaný v ambulancii, tak to znamená, že rovnako bude musieť cirkulovať v nemocnici, rovnako bude musieť absolvovať všetky predpísané náležitosti, ktoré mu teraz v súčasnosti dáva zákon, len mne prekáža to, že... viete, aj samotná... ja si pamätám, že jednou z najväčších predvolebných tém bolo, že tu máme obrovskú pediatrickú krízu, ako nevieme pediatrov dostať do ambulancií, ako, ako nevieme všeobecných lekárov dostať do ambulancií. Oproti ostatným vyspelým krajinám my máme dvojnásobne menej oproti celkovému počtu, čo sa týka percent lekárov, ktorí sa rozhodnú ísť do ambulancií. A už tobôž do tých všeobecných a pediatrických. A my, síce je to kvapka v mori, sa to môže zdať ako kvapka v mori, ale pre tých ľudí je to dôrazný signál, že štát chce podporovať, aby to, aby šli do ambulancií. No a my, naopak, ideme úplne opačným smerom a začneme robiť kroky na to, aby sme to ešte sťažovali, aby, aby sme im ukazovali, že tak tie ambulancie nie sú asi také preferované, že možno predsa len by sme mohli ísť, by ste mohli ísť do tých nemocníc. A ja si myslím, že tie nemocnice momentálne majú oveľa väčšie garancie pre tých lekárov, čo sa týka začínajúcich, zamestnanecké pomery a podobne, garantované platy, že naozaj musíme sa zamyslieť nad tým, že keď chceme fungovať ako zdravotníctvo ako vyspelé západné krajiny, tak potrebujeme prichádzať s opatreniami, ktoré tých lekárov, naopak, budú lákať do tých ambulancií. Ďakujem.
9. schôdza NR SR - 4.deň - B. popoludní
Dátum: 2024-02-06
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

77. Ďakujem veľmi pekne za slovo. Ja by som chcel vykresliť ten prekrásny obraz, ktorý sme tu mali. Predsedajúci bol Andrej Danko a pod ním stojí minister vnútra, ktorý hovorí, že on je garant férovosti a on garantuje to, že ku každému sa bude pristupovať rovnako a že všetci budeme mať rovnaký prístup, nikto nebude mať protekčný prístup a že ak má niekto podnet, tak má za ním prísť a povedať mu, že, že on sa bude tým zaoberať. ----------------------------------------- Tak ja by som toto chcel využiť, túto ponuku pána ministra a chcel by som dať teda podnet na pána Danka, pretože máme tu takzvanú kauzu semafor. My vieme, že mal nehodu, ráno, osem hodín, osem hodín po nehode si príde do Národnej rady, začne si tu natáčať videá, ale polícia ho nájde až 15 hodín po nehode, aby mu dala fúkať. A v tom prípade ja sa pýtam, čo by sa stalo bežnému človeku alebo hocikomu inému, ak by sa mu stala takáto nehoda. Nie je toto prípad protekčného správania? Ja si neviem predstaviť lepšiu pozvánku na stredajší protest o sedemnástej pred Národnou radou. Ďakujem. Vidíme sa tam. (Potlesk.)
9. schôdza NR SR - 3. deň - A. dopoludnia
Dátum: 2024-02-02
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

64. Ďakujem veľmi pekne za slovo. Ďakujem ti, Marek, za tento príhovor. Podľa mňa treba si to pripomínať, to, čo sa tu deje, na týchto konkrétnych prípadoch. A ten prípad s tými horalkami je veľmi dobrým príkladom, však máme tu dvoch expertov na to, ja vidím vždy pána predsedajúceho, že našpúli uši, keď počuje tento artikel, ale máme tu zároveň aj pána ministra pôdohospodárstva. Lebo keď niekomu napadne teda maloobchod, povie sa maloobchod, maloobchodníci, väčšinou sú to potraviny. A teda mňa by zaujímalo, keď tu rovno nám tu sedí teda pán minister pôdohospodárstva, pod ktorého táto agenda spadá, tak teraz ako vysvetlíte tým ľuďom, kto je, tým malým obchodníkom, tým potravinárom, že keď niekto teda príde si zobrať tieto horalky, že ako vy vyriešite jeho problém tejto narastajúcej kriminality. Čo prídete teda s nejakými dotáciami na SBS-kára v každej malej večierke, alebo ako by ste to chceli riešiť? Máme tu teda dvoch expertov na horalky, na tento artikel, ja by som to veľmi rád počul. Pretože keď by rozprávate o spravodlivosti, rozprávate o spravodlivosti pri tých vašich trinástich alebo koľkatich ľudí, tých málo, ktorým chcete priniesť spravodlivosť. Ale čo tak spravodlivosť pre týchto malých potravinárov? Čo tak spravodlivosť pre ľudí, ktorým chcete za to, že vyrábali konopné maste, brať domy a chcete ich tu zatvárať na, na doživotie alebo na 25 rokov. Spravodlivosť pre týchto ľudí vás nezaujíma? Čo tak spravod... keď tu rozprávate a zaštiťujete sa so spravodlivosťou, tak sa naozaj zaujímať o problémy bežných ľudí. Aj tieto problémy, ktoré vám tu ukazujeme, a nielen o problémy tých vašich ľudí. Ďakujem.
6. schôdza NR SR - 22.deň - B. popoludní
Dátum: 2024-01-24
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

42. Ďakujem za slovo. Ďakujem za toto vystúpenie, pán Sulík, ja som sa v podo... v tvojom duchu tomu, čo ste rozoberali vy, venoval už aj vo viacerých faktických poznámkach, pretože to nie je len o tom, že tu je viacero kategórií, povedal by som, externého prostredia, ktoré sleduje, čo sa tu deje. A to, že sa to, to, že vôbec títo ľudia, tieto skupiny majú šancu sledovať, čo sa tu deje, je len vďaka tejto obštrukcii, ktorá tu je, a dĺžke tejto debaty. Ja som presvedčený o tom, že ten plán vládnej koalície bol taký, že všetko to dropneme ako takú nejakú atómovku sem do parlamentu, nikto si to nevšimne, rýchlo to schválime, nebudeme vedieť, čo tu je, je to príliš komplikované, nebudú si vedieť domyslieť tie konzekvencie, až kým nebude neskoro. No a čo sa stalo? Vďaka dĺžke tej debaty vidíme, že vyjadrujú sa rôzne odborné kruhy, vidíme radu prokurátorov, vidíme Európsku komisiu, vidíme bežnú odbornú verejnosť, ktorá si to už zvláda prečítať a prichádza s tými, každý deň s viacerými a viacerými argumentami, prečo je toto škodlivé a čo to môže spôsobiť. Ale ako ste aj vy správne spomenuli, ja si myslím, že aj ľudia si vedia, bežní ľudia si vedia čoraz lepšie každým dňom si uvedomovať, čo to môže spôsobiť. Však to sú strašidelné informácie, že čo sa môže diať s tými lúpežami, že to priamo otvára dvere tomu, že keď niekomu ukradnú auto alebo vykradnú byt, tak zrazu tí ľudia nebudú postihnutí. Kolega Spišiak alebo viacerí rozprávali o tom, ako to tu vyzeralo, keď prebiehali v minulosti rôzne amnestie, že toto sa tu viac-menej chystá. Ja som si istý, že ani, ani vládna garnitúra si neuvedomuje tie konzekvencie. A čo je posledná vec, tomu ste sa nevenovali, ale čakal by som to od vás, je vplyv na biznis. A ja si myslím, že keď si pozerám napríklad to Svetové ekonomické fórum alebo rôzne atraktivity podnikateľského prostredia, tak jednička je tam vždy, prečo investori nechcú chodiť - stabilita a právny štát. A toto ideme práve opačným smerom v tomto, v tomto... (Prerušenie vystúpenia časomerom.)
35. schôdza NR SR - 13.deň - B. popoludní
Dátum: 2025-06-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

189. Pani poslankyňa Gažovičová, reagujem teda na to upozornenie týkajúce sa pozmeňujúceho návrhu pána poslanca Horeckého. No, je to presne tak, že toto sú veci, ktoré nemajú byť v ústave, lebo vyvolávajú zmätok. A buď teda majú byť upravené v zákone alebo možno dokonca v nejakých podzákonných predpisoch, lebo ono to síce teda pôsobí zmäkčujúco voči tej predchádzajúcej vete, ale pôsobí to trochu zmätočne, lebo teda v návrhu zákona je formulácia, že výchovu, vzdelávanie a vzdelávanie detí v oblasti formovania intímneho života a sexuálneho správania možno poskytovať len so súhlasom zákonného zástupcu a navrhuje sa tam doplniť veta, že vzdelávanie zamerané na ochranu zdravia, telesnú integritu a prevenciu zneužívania, tvorí súčasť všeobecného vzdelávania detí v podobe primeranej ich veku. A vysvetľuje sa to, že sa spresňuje, že súčasťou všeobecného vzdelávania ako napríklad v predmete biológia, prvouka, etická výchova, občianska náuka, výchova k zdraviu, ktoré poskytujú informácie o ľudskom tele, biológii, zdraví, hygienických návykoch, ochrane pred násilím a zneužívaním, nepodliehajú požiadavke predchádzajúceho súhlasu zákonného zástupcu, to je akoby v ústave sa zavádzalo nejaké pravidlo, potom sa dávala z neho z neho nejaká výnimka a je to vo forme, že toto vzdelávanie sa poskytuje v podobe primeranej ich veku. A teda iné vzdelávanie sa neposkytuje v podobe primeranej ich veku? Veď každé vzdelávanie musí sa poskytovať v podobe primeranej ich veku. Alebo je nejaká možnosť, aby sa poskytovalo v inej podobe ako ako primeranej veku? Však to je elementárna požiadavka, ktorá ešte aj divne znie, keď si to človek prečíta, že akoby to bolo niečo výnimočné, ale veď to je všeobecné pravidlo.